DA Den Europæiske Unions Tidende L 23/1

KOMMISSIONENS GENNEMFØRELSESFORORDNING (EU) Nr. 66/2012

af 25. januar 2012

om ændring af forordning (EF) nr. 318/2007 om dyresundhedsmæssige betingelser for import af visse fugle til Fællesskabet samt karantænebetingelser herfor

(EØS-relevant tekst)

EUROPA-KOMMISSIONEN HAR —

under henvisning til traktaten om den Europæiske Unions funktionsmåde,

under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 17, stk. 3, litra a), og

ud fra følgende betragtninger:

(1) Ved Kommissionens forordning (EF) nr. 318/2007 (2) er der fastsat dyresundhedsmæssige betingelser for import af visse fugle til Unionen. De af forordningen omfattede fugle må således kun importeres til Unionen, hvis de kommer fra tredjelande eller dele af tredjelande, der er opført i bilag I til forordningen.

(2) I bilag I til forordning (EF) nr. 318/2007 henvises der til tredjelande og dele af tredjelande, som er opført i kolonne 1 og 3 i skemaet i del 1 i bilag I til Kommissionens beslutning 2006/696/EF (3), og fra hvilke import af avls- og brugsfjerkræ, bortset fra strudsefugle, er tilladt.

(3) Beslutning 2006/696/EF er ophævet og afløst af Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (4). Henvisningerne til denne beslutning i bilag I til forordning (EF) nr. 318/2007 bør derfor erstattes af henvisninger til forordning (EF) nr. 798/2008.

(4) Herudover har Argentina anmodet Kommissionen om at tillade import til Unionen af visse fugle avlet i fangenskab i henhold til forordning (EF) nr. 318/2007. En inspektion foretaget af Kommissionens Levnedsmiddel- og Veterinærkontor i Argentina og dette tredjelands opfølgende tiltag har vist, at Argentina giver passende garantier med hensyn til overholdelse af EU-lovgivningen vedrørende import af sådanne fugle til Unionen.

(5) Argentina er i øjeblikket opført på listen i skemaet i del 1 i bilag I til forordning (EF) nr. 798/2008. Import fra dette tredjeland af avls- og brugsfjerkræ, bortset fra strudsefugle, er dog ikke tilladt. Argentina bør derfor medtages særskilt på listen i bilag I til forordning (EF) nr. 318/2007.

(6) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Bilag I til forordning (EF) nr. 318/2007 erstattes af teksten i bilaget til nærværende forordning.

Artikel 2

Denne forordning træder i kraft på tyvendedagen efter datoen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 25. januar 2012. På Kommissionens vegne José Manuel BARROSO Formand

(1) EFT L 268 af 14.9.1992, s. 54.

(2) EUT L 84 af 24.3.2007, s. 7.

(3) EUT L 295 af 25.10.2006, s. 1.

(4) EUT L 226 af 23.8.2008, s. 1.